《送吏部曹郎中免官南归》
唐代·郑谷

高名向己求，古韵古无俦。风月抛兰省，江山复桂州。

贤人知止足，中岁便归休。云鹤深相待，公卿不易留。

满朝张祖席，半路上仙舟。箧重藏吴画，茶新换越瓯。

郡迎红烛宴，寺宿翠岚楼。触目成幽兴，全家是胜游。

篷声渔叟雨，苇色鹭鸶秋。久别郊园改，将归里巷修。

桑麻胜禄食，节序免乡愁。阳朔花迎棹，崇贤叶满沟。

席春欢促膝，檐日暖梳头。道畅应为蝶，时来必问牛。

终须康庶品，未爽漱寒流。议在归群望，情难恋自由。

小生诚浅拙，早岁便依投。夏课每垂奖，雪天常见忧。

远招陪宿直，首荐向公侯。攀送偏挥洒，龙钟志未酬。

作者简介：郑谷（约851～910）唐朝末期著名诗人。字守愚，汉族，江西宜春市袁州区人。僖宗时进士，官都官郎中，人称郑都官。又以《鹧鸪诗》得名，人称郑鹧鸪。其诗多写景咏物之作，表现士大夫的闲情逸致。风格清新通俗，但流于浅率。曾与许裳、张乔等唱和往还，号“芳林十哲”。原有集，已散佚，存《云台编》。